Diari Oficial de la Generalitat Valenciana


Sumari del DOGV 4793, del 08-07-2004 (2004/6895)

RESOLUCIÓ de 30 de juny de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre el Ministeri d'Educació, Cultura i Esport i la Conselleria de Cultura, Educació i Esport de la Generalitat Valenciana per al suport tècnic als museus de titularitat estatal i gestió transferida, així com als museus integrants del Sistema Valencià de Museus, en matèria d'explotació conjunta de l'aplicació de gestió museogràfica Domus i intercanvi d'informació a través d'esta.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4793

Data del DOGV
:   08-07-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/6895


Data del document
:   30-06-2004

Organisme emissor
:   Conselleria de Presidència

Tipus de document
:   Resolució

Descriptors 

:   * cooperació administrativa
    * sistema d'informació
    * museu
    * administració central

RESOLUCIÓ de 30 de juny de 2004, de la directora general de Relacions amb les Corts i Secretariat del Govern de la Conselleria de Presidència, per la qual es disposa la publicació del Conveni de col·laboració entre el Ministeri d'Educació, Cultura i Esport i la Conselleria de Cultura, Educació i Esport de la Generalitat Valenciana per al suport tècnic als museus de titularitat estatal i gestió transferida, així com als museus integrants del Sistema Valencià de Museus, en matèria d'explotació conjunta de l'aplicació de gestió museogràfica Domus i intercanvi d'informació a través d'esta. [2004/6895]
  
Subscrit, després de la tramitació prèvia reglamentària, entre el Ministeri d'Educació, Cultura i Esport i la Conselleria de Cultura, Educació i Esport de la Generalitat Valenciana, el 23 de gener de 2004, un conveni de col·laboració per al suport tècnic als museus de titularitat estatal i gestió transferida, així com als museus integrants del Sistema Valencià de Museus, en matèria d'explotació conjunta de l'aplicació de gestió museogràfica Domus i intercanvi d'informació a través d'esta, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0530/2004, i que figura com a annex d'esta resolució.
  
València, 30 de juny de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre el Ministeri d'Educació, Cultura i Esport i la conselleria de Cultura, Educació i Esport de la Generalitat Valenciana per al suport tècnic als museus de titularitat estatal i gestió transferida, així com als museus integrants del Sistema Valencià de Museus, en matèria d'explotació conjunta de l'aplicació de gestió museogràfica Domus i intercanvi d'informació a través d'esta.
  
 Madrid, 23 de gener de 2004
  
Reunits
  
D'una part, la senyora Pilar del Castillo Vera, Ministra d'Educació, Cultura i Esport.
  
D'una altra, el senyor Esteban González Pons, conseller de Cultura, Educació i Esport de la Generalitat Valenciana.
  
Intervenen,
  
La primera en nom i representació del Ministeri d'Educació, Cultura i Esport (en avant MECD), que actua en l'exercici de les seues competències conforme al que establix la disposició addicional tretzena de la Llei 4/1999, de modificació de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
El segon, ho fa en nom i representació de la Generalitat Valenciana, actua en l'exercici de les seues competències i està facultat per a este acte per acord del Consell de la Generalitat, de 5 de setembre de 2003.
  
Ambdós parts es reconeixen mútuament, en la qualitat en què cada una intervé, amb capacitat legal per a firmar el present conveni i a l'efecte
  
Exposen
  
Primer. El present conveni s'inscriu en l'acord general que es va aprovar en el conveni de transferència de la gestió dels museus de titularitat estatal a la Generalitat Valenciana, en concret, pel que fa a la col·laboració entre ambdós administracions.
  
Segon. La cessió i el seguiment de l'explotació conjunta del sistema d'informació i gestió museogràfica Domus s'emmarca dins de les labors de coordinació tècnica que el MECD té atribuïdes en el marc de la transferència de la gestió dels museus de titularitat estatal.
  
Tercer. El MECD ha desenrotllat i és propietari d'una aplicació informàtica de gestió museogràfica anomenada Domus, que es troba en explotació en els museus de titularitat estatal i gestió exclusiva de l'administració general de l'Estat a través de la Subdirecció General de Museus Estatals de la Direcció General de Belles Arts i Béns Culturals del MECD.
  
Quart. Domus és una ferramenta que pot facilitar la gestió dels béns culturals que conserven els museus i contribuir a la unificació dels processos de catalogació i tractament tècnic dels fons museogràfics, documentals i administratius dels museus, així com a l'intercanvi d'informació entre estos.
  
Quint. Ambdues administracions estan interessades a cooperar en el manteniment de sistemes tècnics que ajuden en la gestió dels museus i que permeten l'intercanvi de dades, així com la seua difusió al públic a través de les xàrcies de telecomunicacions.
  
En conseqüència, les parts, en la representació que exercixen, acorden subscriure les següents
  
Clàusules
  
Primera: objecte del conveni
  
1. El conveni té per objecte facilitar la normalització de les tasques de catalogació i gestió museogràfica, així com l'intercanvi d'informació entre els museus de titularitat estatal i altres titularitats per mitjà de la utilització conjunta de l'aplicació Domus.
  
2. També és objecte d'este conveni establir les bases d'una col·laboració entre les administracions per a la creació d'instruments tècnics compartits integrables en l'aplicació Domus (vocabularis, tesaures, etc.), i necessaris per a aconseguir la màxima eficàcia i rendibilitat del sistema documental.
  
Segona: cessió de llicències de l'aplicació Domus per part del Ministeri d'Educació, Cultura i Esport a la Generalitat Valenciana.
  
1. El MECD cedix a la Generalitat Valenciana llicències de Domus per a la seua implantació i utilització en els museus de titularitat estatal i gestió transferida a esta Comunitat, així com en museus integrants del Sistema Valencià de Museus, que s'allisten en l'annex 1. La futura implantació de l'aplicació en altres museus haurà de formalitzar-se per mitjà d'addenda al present conveni.
  
2. Els museus referits en l'annex 1 i, si és el cas, en posteriors addendes a este conveni, seran donats d'alta en el Registre d'Institucions Usuàries de Domus.
  
3. En el cas dels museus de titularitat estatal i gestió transferida a la Comunitat Autònoma, el MECD assumix el cost de la implantació de l'aplicació en els museus i els cursos de formació corresponents per al personal usuari. Així mateix, en este cas, assumix el cost de la retroconversió automatitzada de les dades referides a inventari, catalogació i conservació de fons museogràfics que els museus tinguen ja informatitzats en altres sistemes i que, segons el parer de la Comissió Tècnica de Seguiment de Domus del MECD, puguen integrar-se de manera eficient en Domus.
  
Les implantacions, la formació i la migració de dades es faran al ritme acordat amb la Comunitat Autònoma, d'acord amb les disponibilitats pressupostàries d'ambdós parts.
  
El procés tècnic establit per a la implantació de l'aplicació es descriu en l'annex 2.
  
4. El MECD es compromet a desenrotllar els mòduls necessaris que permeten una traducció de l'aplicació DOMUS del castellà a les llengües oficials de les comunitats autònomes interessades a disposar de versions en estes llengües, així com establir relacions d'equivalència lingüística entre els termes normalitzats en tesauros.
  
5. EL MECD es compromet a subministrar a la Generalitat Valenciana les successives versions de DOMUS que es desenrotllen en el futur, amb llicència d'ús per a tots els museus que figuren en el Registre d'Institucions Usuàries de Domus.
  
6. La Generalitat Valenciana es farà càrrec de l'adquisició, instal·lació i manteniment de l'equipament informàtic necessari per al funcionament de l'aplicació Domus (maquinari i programari), en la mesura de les necessitats i sistema de treball que es definisquen per a cada un dels museus: xàrcia local, servidor, llocs-client, llicències de gestors de base de dades, comunicacions telemàtiques.
  
L'equipament mínim necessari per a la instal·lació i el correcte funcionament de Domus es descriu en l'annex 3.
  
7. La depuració de la informació migrada a Domus, així com la càrrega directa de dades en l'aplicació a partir de suports no informatitzats anirà a càrrec de la Comunitat Autònoma.
  
8. La Generalitat Valenciana s'ocuparà del manteniment i gestió ordinària de Domus en els museus.
  
Tercera: condicions tècniques
  
L'objectiu de l'extensió del sistema Domus és la creació d'un catàleg col·lectiu dels béns culturals conservats en els museus, del mode i manera que es determine, d'accés per a tota la comunitat usuària de Domus, i en una versió reduïda, per al públic en general a través d'Internet.
  
En relació amb este objectiu, s'establixen les següents condicions tècniques:
  
1. Els museus posaran la seua informació a disposició de la resta dels museus usuaris de Domus, de la mateixa manera que podran accedir a la informació de tots ells a través del catàleg col·lectiu citat anteriorment.
  
2. La Generalitat Valenciana i els museus usuaris de Domus no modificaran l'estructura general de l'aplicació ni la de cap de les taules que la configuren.
  
3. Els museus usuaris de Domus col·laboraran, en la mesura de les seues possibilitats, en les tasques de depuració de continguts de les taules de control terminològic de l'aplicació Domus. Esta col·laboració es canalitzarà per dos vies:
  
Enviament periòdic dels índexs de contingut dels camps o dels tesauros que s'establisquen en la Comissió Tècnica de Seguiment citada en el punt quart del present conveni.
  
Participació en comissions tècniques de seguiment de terminologia que s'establisquen.
  
4. Els museus usuaris de Domus es comprometen a adoptar els acords a què s'arribe al si de la Comissió Tècnica de Seguiment en matèria de canvis tècnics en l'aplicació i en matèria de normalització terminològica.
  
5. El MECD posarà a disposició dels museus usuaris de Domus un punt de contacte per a la recepció de suggeriments sobre possibles modificacions de l'estructura de l'aplicació, noves funcionalitats o detecció d'errors. De l'anàlisi i la valoració d'estos suggeriments podran derivar-se noves versions de Domus, el desenrotllament del qual serà finançat pel MECD, i que seran distribuïdes a tots els usuaris de l'aplicació, segons se cita en la clàusula 2.5.
  
6. El MECD s'ocuparà de la gestió del catàleg col·lectiu informatitzat dels béns culturals conservats en els museus.
  
Quarta: comissió tècnica de seguiment de la xàrcia d'institucions usuàries de Domus
  
1. Atés que Domus no és una aplicació tancada, sinó que està oberta al desenrotllament de noves funcionalitats, així com a la millora de les ja existents, i atés que la comunitat d'usuaris de Domus comptarà amb institucions de distintes titularitats, es considera necessària la creació d'una Comissió Tècnica de Seguiment de la Xàrcia d'Institucions Usuàries de Domus, que coordine la utilització de l'aplicació, la realització del catàleg col·lectiu de museus, i propose les noves funcionalitats i millores a desenrotllar en futures versions de Domus. Esta Comissió Tècnica serà autònoma en el seu funcionament i podrà al seu torn crear grups de treball, formats per tècnics de les administracions i institucions implicades, enfocats a la resolució dels problemes que es deriven de l'explotació i funcionament de Domus, així com al desenrotllament, actualització i seguiment dels instruments de control terminològic amb què compte l'aplicació, incloent l'establiment d'equivalents lingüístics en distintes llengües oficials de les comunitats autònmes.
  
2. La Comissió Tècnica de Seguiment de la Xàrcia d'Institucions Usuàries de Domus estarà formada per representants d'institucions integrants d'esta Xàrcia. Es crearà per resolució del director general de Belles Arts i Béns Culturals, on s'establirà la seua composició i funcionament. Estarà presidida pel subdirector general dels Museus Estatals del MECD.
  
Quinta: naturalesa del conveni i resolució de conflictes
  
Les parts es comprometen a resoldre de mutu acord, al si de la Comissió Tècnica de Seguiment al·ludida en la clàusula quarta d'este conveni, les incidències que es pogueren plantejar sobre la interpretació, el compliment, l'extinció, la resolució i els efectes d'este conveni, podent recórrer en última instància, quan això no siga possible, davant de la jurisdicció contenciosa administrativa.
  
Sexta: causes de resolució
  
El present conveni podrà resoldre's per alguna de les causes següents:
  
Incompliment de qualsevol de les seues clàusules i obligacions
  
Denúncia de qualsevol de les parts, amb una antelació de tres mesos
  
Mutu acord
  
Les altres establides en la legislació vigent
  
De conformitat amb el que antecedix, en exercici de les atribucions legals de què són titulars les autoritats firmants i obligant amb això a les administracions que representen, subscriuen en dos exemplars el present conveni en el lloc i la data assenyalats en l'encapçalament.
  
La ministra d'Educació, Cultura i Esport
  
PILAR DEL CASTILLO VERA
  
El conseller de Cultura, Educació i Esport
  
ESTEBAN GONZÁLEZ PONS
  
Annex II
  
La instal·lació de Domus inclou:
  
Implantació i configuració de SUD-9049 i les seues extensions documentals.
  
Creació del model de dades físiques: Definició de la BD de Domus.
  
Restauració de la BD del museu migrada (si és el cas).
  
Implantació de l'aplicació DOMUS i els seus components en el servidor i en els llocs clients.
  
Programació de les còpies de seguretat de les dades de l'aplicació.
  
Entrega de documentació (CDs amb còpia de l'executable de l'aplicació i de la BD migrada, si és el cas, manuals).
  
Annex III
  
L'equipament mínim necessari per a la instal·lació i correcte funcionament de Domus és el següent: (1)
  
Requisits mínims que han de servir com a base per a aquells equips nous en què es requerisca la instal·lació de l'aplicació DOMUS.
  
En el servidor de l'aplicació:
  
Pentium III 650 o superior (Pentium IV a 1'6 MHz, recomanat)
  
256 MB RAM mínim (512 MB recomanat)
  
10 Gb disc dur lliure (20 Gb recomanat)
  
Windows 2000 Server (Service pack 2)
  
Microsoft Internet Information Server 4.0 o superior
  
Protocol de xàrcia TCP/IP correctament configurat
  
Microsoft SQL Server 2000 (Service pack 3 o superior).
  
Extensions documentals de MS SQL Server 2000
  
Microsoft Data Access Component (MDAC) 2.5 o superior
  
Driver ODBC per a SQL Server versió 3.80 o superior.
  
És aconsellable llevar tots els protocols de xàrcia a excepció de TCP/IP perque en cas contrari es podria vore penalitzat el rendiment de l'aplicació.
  
En els llocs clients de l'aplicació:
  
Pentium II 450 MHz o superior (Pentium III a 650 MHz o superior, recomanat)
  
64 MB RAM mínim (128 MB, recomanat)
  
2 Gb d'espai lliure en disc.
  
Windows 95 (OSR2) / Windows 98 (Second Edition) o Windows 2000 Professional (service pack 2 o posterior, recomanat).
  
Microsoft Office 97 o superior.
  
Protocol de xàrcia TCP/IP correctament configurat i ADSL
  
Microsoft Data Access Component (MDAC) 2.5 o superior
  
Navegador Microsoft Internet Explorer 5.5 o superior (recomanat)
  
En tots els equips siguen servidors o clients:
  
Driver ODBC per a SQL Server versió 3.80 o superior.
  
WinSock2
  
ODBC Versió 3.520.4403